CELEX: 62020TN0485
Language: bg
Date: 2020-08-05 00:00:00
Title: Дело T-485/20: Жалба, подадена на 5 август 2020 г. — Junqueras i Vies/Парламент

14.9.2020   
            
            
               BG
            
            
               Официален вестник на Европейския съюз
            
            
               C 304/25
            
         
      Жалба, подадена на 5 август 2020 г. — Junqueras i Vies/Парламент
      (Дело T-485/20)
      (2020/C 304/30)
      Език на производството: испански
      
         Страни
      
      
         Жалбоподател: Oriol Junqueras i Vies (Сан Хуан де Вилаторада, Испания) (представител: A. Van den Eynde Adroer, abogado)
      
         Ответник: Европейски парламент
      
         Искания
      
      Жалбоподателят моли Общия съд да отмени решението на Европейския парламент/Генерална дирекция „Финанси“ на Европейския парламент — дирекция „Финансови и социални права на членовете на ЕП“, съобщено с писмо от 7 май 2020 г. на г-н Didier KLETHI, в което се посочва, че възнаграждението на члена на Европейстия парламент Oriol Junqueras i Vias може да бъде заплатено единствено за периода от 25 септември 2019 г. до 2 януари 2020 г. съгласно член 10 от Устава на членовете на Европейския парламент, и да осъди ответника да заплати съдебните разноски.
      
         Основания и основни доводи
      
      Жалбоподателят изтъква три основания в подкрепа на жалбата.
      
                  1.
               
               
                  Първото основание е неспазване на решението на голям състав на Общия съд на Европейския съюз от 19 декември 2019 г., постановено в преюдициално производство по дело C-502/19, Junqueras Vies, доколкото с това решение считано от 13 юни 2019 г. на г-н Junqueras се признава качеството на член на Европейския парламент, поради което съгласно посоченото решение причината за несъвместимост по член 7, параграф 2 от Акта за избиране на членове на Европейския парламент от 1976 г. не е налице.
               
            
                  2.
               
               
                  Второто основание е необходимостта в настоящия случай от неформалистично тълкуване на член 7, параграф 2 от Акта за избиране на членове на Европейския парламент от 1976 г., доколкото с оглед на безучастността на Европейския парламент във връзка със защитата на имунитета на г-н Junqueras, последният е бил възпрепятстван обективно и физически, против волята си, да се откаже от депутатския си мандат в Congreso de los Diputados и да упражнява пълноценно своя мандат на член на Европейския парламент.
               
            
                  3.
               
               
                  Третото основание е необходимостта в настоящия случай да се възприеме материалноправно, а не формалистично тълкуване на член 7, параграф 2 от Акта за избиране на членове на Европейския парламент от 1976 г., доколкото не са изпълнени материалните условия за несъвместимост, тъй като през цялото време депутатският мандат на г-н Junqueras в Congreso de Diputados е бил суспендиран, както и всички права и възнаграждения, произтичащи от него, и освен това този мандат е бил запазен против волята му, а г-н Junqueras е бил възпрепятстван обективно и физически да се откаже от него, за да упражнява пълноценно своя мандат на член на Европейския парламент.